**Pakuotės lapelis: informacija vartotojui**

**Deep Relief 50 mg/ 30 mg/ g gelis**

ibuprofenas, Levomentolis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Deep Relief ir kam jis vartojamas

2. Kas žinotina prieš vartojant Deep Relief

3. Kaip vartoti Deep Relief

4. Galimas šalutinis poveikis

5. Kaip laikyti Deep Relief

6. Pakuotės turinys ir kita informacija

1. Kas yra Deep Relief ir kam jis vartojamas

Deep Relief yra skausmą malšinantis gelis, kurį reikia tepti ant odos. Jis vartojamas lokaliam sąnario aplinkos minkštųjų audinių uždegimo ir (ar) traumos (pvz., patempimo, išnirimo) sukelto skausmo malšinimui.

Deep Relief sudėtyje yra dvi aktyviosios medžiagos:

* Ibuprofenas priklauso nesteroidiniams vaistams nuo uždegimo (NVNU), kurie malšina skausmą ir slopina uždegimą bei patinimą.
* Levomentolis suteikia skausmą malšinantį poveikį.

Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

2. Kas žinotina prieš vartojant Deep Relief

Deep Relief vartoti draudžiama:

* jeigu yra alergija ibuprofenui, levomentoliui arba bet kuriai pagalbinei šio vaisto medžiagai (jos išvardytos 6 skyriuje);
* jeigu yra alergija aspirinui arba kitiems vaistams nuo skausmo, vadinamiems nesteroidiniais vaistais nuo uždegimo (NVNU), įskaitant tuos, kuriuos vartojate per burną;
* jeigu sergate astma ir žinote, kad aspirinas arba NVNU Jums gali sukelti astmos priepuolį, slogą (rinitą), niežėjimą arba išbėrimą;
* jeigu esate daugiau kaip 6 mėnesius nėščia;
* jeigu Jūsų oda yra nubrozdinta, pažeista infekcijos ar uždegimo;
* jeigu vartojimo vietoje yra infekcija;
* jeigu ant odos tuo pačiu metu yra patepta kito vaisto.

Įspėjimai ir atsargumo priemonės

* Pasitarkite su gydytoju arba vaistininku, prieš pradėdami vartoti Deep Relief.
* Netepkite Deep Relief:
* jaunesniems kaip 12 metų vaikams;
* ant lūpų, nosies šnervių, akių, lyties organų, išangės srities ar kitų jautrių vietų. Jeigu taip nutinka, tą vietą gerai nuplaukite vandeniu;
* netepkite po sandarinamuoju tvarsčiu.

Deep Relief skirtas vartoti tik ant odos. Nevartokite per burną.

Prieš vartojant Deep Relief pasitarkite su gydytoju:

* Jeigu seniau vartoti vaistai ar kosmetika sukėlė alergijos simptomų, pvz., odos išbėrimą ar niežulį.
* Jeigu sergate ar kada nors sirgote inkstų ligomis.
* Jeigu Jums yra ar kada nors buvo skrandžio ar dvylikapirštės žarnos opa.
* Jeigu esate mažiau kaip 6 mėnesius nėščia ar numanote, kad galėtumėte būti nėščia.
* Jeigu susiduriate su sunkumais bandant pastoti arba Jums atliekamas vaisingumo tyrimas.

Pirmą kartą išbandykite Deep Relief ant mažo odos ploto.

Saugokitės, kad vaisto nepatektų ant akių ar kitų jautrių sričių.

Kiti vaistai ir Deep Relief

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Prieš vartojant Deep Relief pasitarkite su gydytoju, jeigu:

* vartojate aspirino;
* vartojate kitų skausmą malšinančių vaistų;
* reguliariai vartojate kitų vaistų.

Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. Nevartokite Deep Relief jeigu esate daugiau kaip 6 mėnesius nėščia. Nevartokite Deep Relief, jeigu maitinate krūtimi.

Prieš vartojant bet kokį vaistą, būtina pasitarti su gydytoju arba vaistininku.

Vairavimas ir mechanizmų valdymas

Duomenys neaktualūs.

Deep Relief sudėtyje yra propilenglikolio

Kiekvienoje Deep Relief 2,5 g dozėje yra 250 mg propilenglikolio, o tai atitinka 100 mg/g. Propilenglikolis gali sukelti odos sudirginimą.

3. Kaip vartoti Deep Relief

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Suaugusiesiems ir vyresniems kaip 12 metų vaikams.

* Pirmą kartą išbandykite ant mažo odos ploto.
* Tepti apie 1–4 cm gelio iš 30 g, 50 g ar 100 g pakuotės ir 4–10 cm gelio iš 15 g pakuotės.
* Skaudamą vietą tepti plonu gelio sluoksniu.
* Švelniai masažuokite, kol susigers. Atsiranda dilgčiojimo pojūtis.
* Neviršykite rekomenduojamų dozių.
* Tepkite ne daugiau kaip 3 kartus per parą ir ne dažniau kaip kas 4 valandas. Jeigu skausmas ar patinimas nepalengvėjo per 5 dienas, kreipkitės į gydytoją
* Pavartoję kruopščiai nusiplaukite rankas, išskyrus tuos atvejus, kai gydote rankas.
* Kruopščiai užsukite dangtelį.
* Jeigu atsiranda stipraus sudirginimo ar kitokių nepageidaujamų reiškinių, Deep Relief nebevartokite ir kreipkitės į gydytoją.

Senyviems pacientams ir pacientams, kurių inkstų ir (arba) kepenų funkcija sutrikusi

Dozės keisti nereikia.

Neuždenkite odos tvarsčiais, pleistrais ar bet kokia kitokia tvarstomąja medžiaga. Odą galima uždengti laisvais drabužiais.

**Vartojimas vaikams ir paaugliams**

Deep Relief nerekomenduojama vartoti jaunesniems kaip 12 metų vaikams.

Ką daryti pavartojus per didelę Deep Relief dozę?

Jeigu netyčia išspaudėte per daug gelio, perteklių nuvalykite servetėle.

Jeigu Jūs ar Jūsų vaikas netyčia nurijo gelio, nedelsiant kreipkitės į gydytoją arba ligoninės priimamąjį.

Pamiršus pavartoti Deep Relief

Jeigu pamiršote laiku pasitepti Deep Relief, pasitepkite iš karto kai tik prisiminsite. Nesitepkite geliu daugiau kaip 3 kartus per parą ir dažniau kaip kas 4 valandas.

Nustojus vartoti Deep Relief

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nutraukite gelio vartojimą ir skubiai kreipkitės į gydytoją, jei atsiranda šie poveikiai:

* nepaaiškinami kvėpavimo sutrikimai;
* dusulys;
* pūslės ar bėrimas odoje;
* niežėjimas, paraudimai ar kraujosruvos odoje;
* veido tinimas.

**Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų:**

* pasitepus geliu toje vietoje gali pasireikšti išbėrimas, deginimo pojūtis, eritema, kontaktinis dermatitas, niežulys ir odos reakcijos;
* vartojimo vietos reakcija, išbėrimas, edema ir eritema. Nesijaudinkite dėl to. Jei šie pojūčiai sustiprėtų, Deep Relief nebevartokite ir pasakykite gydytojui. Nepageidaujamo poveikio atsiradimo tikimybę gali sumažinti kiek įmanoma trumpiau vartojant mažiausią efektyvią vaisto dozę;
* dispnėja.

**Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):**

* vartojimo vietos nudegimai, dilgėlinė, odos sausėjimas, odos jautrumas šviesai.
* pilvo skausmas ar virškinamojo trakto sutrikimai;
* inkstų funkcijos sutrikimai, jeigu sergate inkstų liga.

Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje <https://vapris.vvkt.lt/vvkt-web/public/nrv> arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama <https://www.vvkt.lt/index.php?4004286486>, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5. Kaip laikyti Deep Relief

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir tūbelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 ºC temperatūroje.

Tūbelę laikykite sandariai užsuktą.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

Deep Relief sudėtis

* Veikliosios medžiagos yra ibuprofenas ir levomentolis. 1 g gelio yra 50 mg ibuprofeno ir 30 mg levomentolio.
* Pagalbinės medžiagos yra propilenglikolis, diizopropanolaminas, karbomeras, denatūruotas etanolis, išgrynintas vanduo.

Deep Relief išvaizda ir kiekis pakuotėje

Deep Relief yra skaidrus bespalvis gelis.

Tūbelėje yra 15 g, 30 g, 50 g ar 100 g gelio.

Kartono dėžutėje viena tūbelė.

Gali būti tiekiamos ne visų dydžių pakuotės.

Registruotojas

Colep Laupheim GmbH & Co. KG

Fockestrasse 12

88471 Laupheim

Vokietija

Gamintojas

The Mentholatum Company Limited

1 Redwood Avenue, Peel Park Campus

East Kilbride G74 5PE

Jungtinė Karalystė

Colep Laupheim GmbH & Co. KG

Fockestrasse 12

88471 Laupheim

Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB ENTAFARMA

KLONENU VS 1

LT-19156 ŠIRVINTU R. SAV.

LITHUANIA

Šis pakuotės lapelis paskutinį kartą peržiūrėtas 2022-01-11.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>